Eskom-raad skop De Ruyter dadelik uitAndré de Ruyter. (Foto: Jhua-Nine Wyrley-Birch) André de Ruyter, hoof van Eskom, hoef nie Donderdagoggend vir werk op te daag nie. Die kragvoorsiener het Woensdagaand laat in ŉ kort verklaring bekend gemaak dat De Ruyter sy pos onmiddellik sal verlaat. De Ruyter het einde verlede jaar bedank maar sou tot einde Maart in sy pos aanbly. “Ná die sameroeping van ŉ spesiale raadsvergadering Woensdag, het die Eskom-raad en uitvoerende groephoof ŉ gemeenskaplike ooreenkoms bereik om sy kennistydperk tot 28 Februarie aan te pas. “Die raad het besluit dat daar nie van De Ruyter verwag sal word om die res van sy kennistydperk te werk nie en dat hy dadelik uit sy posisie vrygestel word,” lui die verklaring. Eskom sê ook reëlings oor ŉ waarnemende groephoof sal in oorleg met die minister gemaak word en sal “binnekort” bekend gemaak word. De Ruyter het die afgelope week in ŉ onderhoud erken dat hy misluk het om beurtkrag in Suid-Afrika te verhoed en onder meer verwys na wat hy beskou as korrupsie wat in die regering en die bestuur van Eskom ingegrawe is. Dirk Hermann, bestuurshoof van Solidariteit, het De Ruyter as ŉ “hedendaagse held” bestempel. “Hy was in ŉ stelsel waar daar nie plek is vir harde werk, oplossings en eerlikheid nie. Eerlikheid was die finale strooi vir die korrupte stelsel. Dit word nie geduld nie en hy moet onmiddellik loop. “Ek salueer vir Andrè.”